33. schôdza NR SR - 14.deň - B. popoludní
Dátum: 2025-04-15
Poslanec: Dubéci, Martin (PS)
Druh vystúpenia: Vystúpenie v rozprave

245. Ďakujem pekne. Kolegovia, kolegyne, tak je mi to ľúto, že pánovi, nech je to pre záznam večnosť, hej, inak mimochodom, že teda pánovi Mažgútovi tesne predtým, než o 22.26 h mal vystúpiť v pléne, mu odišiel hlas. Tak to je také, väčšinou sa to stáva inak vašim koaličným partnerom, že im odíde ten hlas, ale tak nevadí. Je to aj u vás. Ja som inak, mám, niečo mi hovorí, niečo mi hovorí, kolegovia, že za ten piatok a za tú ústavu ste dostali pokarhanie. Ma napadli len zlé slová. Takže je tu lepšia účasť, ja sa za to veľmi teším, že ste tu teda prišli a nakoniec sme tu aj my v nejakom počte. Sami ste si dali vlastný gól, že ste si to dali teda do ukončenia bodu. Ten piatok bol predsa lepšie termínovaný, ale zas víkendy a tak ďalej. Ale sme tu. Tak ja v krátkosti, aby teda ostal čas aj pre kolegu, zopár rýchlych poznámok. Ale z úcty aj k vám, že tu sme takto neskoro, tak ja začnem takým osobným vyznaním, ak dovolíte. Lebo aj tu pán predsedajúci mi tak ako často hovorí, keď začne spomínať Georga Sorosa, čo z nejakého dôvodu vždy pán predsedajúci robí, alebo pán predseda Glück, alebo začne z nejakého dôvodu spomínať rodinu Šimečkových, tak ja som nahnevaný. Ale ja som nahnevaný nie kvôli tej samotnej veci, lebo ako čo už, ako George Soros, čo už s ním, viete no, je miliardár americký. Ale, kolegovia, viete, že mňa ak jedna vec naozaj hnevá, ja som myslel, že sem do Národnej rady sme boli zvolení na to, aby sme riešili nejaké že reálne problémy. A budeme tu, vy ste tie voľby vyhrali, vy ste si vystavali svoju skvelú, stabilnú koalíciu, plus teda traja plus ešte tie nové subjekty, ktoré tam vznikajú, budiž. A vy teda budete prinášať programové vyhlásenie vlády, budete dávať nejaké riešenie, máte na to, teraz bez irónie, úplne ako legitímne právo. A my na tejto druhej strane miestnosti budeme to kritizovať, budeme viesť vecnú diskusiu. Vy máte odborníkov, my máme odborníkov, odborníčky, nech sa páči, o tomto tá bude, bude tá politika. A ja to normálne, mňa ide roztrhnúť, ja to takto poviem už večer, mňa ide roztrhnúť, keď aj sa normálne mám baviť o Georgovi Sorosovi. Prepáčte, akože je to normálne? Je to normálne v čase, kedy ako nám tu zúri obchodná vojna, každý deň počúvam príbehy o tom, že ide sa prepúšťať a ja viem, že ani vy sa z toho netešíte. O tom, že tu tá transakčná daň, ktorá už jedno, že už ako zaviedol, kto zaviedol, proste je to obrovský problém, treba ho riešiť. Tak ja nerozumiem tomu, že na konci schôdze, na konci schôdze po tomto všetkom, čím sa my ideme zaoberať, normálne že Georgom Sorosom. To tu padlo. To je legitímna vec. A je to podľa mňa že hanba a je to, ako nenapĺňame ani tým našu základnú úlohu, na ktorú sme tu prišli, že riešiť problémy ľudí a prinášať nejaké riešenia. Že toto je fiktívny problém, ktorý slúži len na to, lebo akože pán Gašpar asi tomu aj verí, ja mu to teda naozaj že nechám alebo, ja neviem, ja ho nebudem analyzovať. A potom je tu podľa mňa mnoho z vás, ktorí proste to, to považujú za to, aby si odpútali pozornosť. Takže prepáčte, priznám sa, vždy sa za toto nahnevám, lebo podľa mňa to je jedna z najnezodpovednejších, najhorších vecí, aké sa robí. No ale teda v krátkosti, ja by som sa trom okruhom chcel teda venovať. Teda procesu tohto tu celého, obsahu toho zákona, ja sa, ak dovolíte, budem venovať najmä teda tomu zákonu, ktorý tu je predložený už rok a nám tu, mu rastie brada, ako som sa dozvedel, že je výborná parlamentná fráza, a teda potom k nejakému kontextu, ak mi ešte ostane čas, no. No, na úvod teda, aby som povedal, že proces, to je vám teda, kolegovia, že veľká fantázia, to je teda super. Ja považujem normálne že najlepší metavtip, inak za dlhé obdobie, aké som počul, že predkladateľ zákona o transparentnosti nehovorí. To je normálne, že to je, to má takú ako až akože kvalitu humornú, že teda neviem, či pán Lučanský, či ste ho niekde videli, ja neviem, kde je, ak náhodou stratil hlas, neviem, ale keby ako pán Lučanský, ktorý už rok chodí a predkladá tento zákon, keby bol taký láskavý a prišiel medzi nás a povedal nám, že prečo ten zákon o tej transparentnosti, prečo ho chce predkladať. Normálne ako ja... kde je? Nie, neviem nič. Dobre. Takže to je len taká, aká, oceňujem teda túto kvalitu, ktorú ste do tohto priniesli. Potom teda, samozrejme, rok to visí v systéme, rok to visí v systéme, lebo sa neviete dohodnúť, lebo však tak fungujete a potom, potom príde pozmeňovák. Počúvajte, sluch máte, ja len, prepáčte, to sú silné emócie, pán Mažgút, kľudne inak si sadnite vyššie, je vás tam viacej, je to v poriadku. Pán Mažgút, tak mi len potom, tak, pán Mažgút, potom mi len vysvetlite, prosím, ako je možné, že predložíte pozmeňovák, 24, ani nebude 24 hodín na to a ja, opäť, ja sa neviem zastaviť, lebo to je, pán Mažgút, to je taká hlúposť a to je tak zlá legislatívna prax, že vám musia vyskočiť decibely. To je chyba vašich koaličných partnerov, opatrne, opatrne, lebo už máte dosť tých kríz, takže pán predseda, pán predseda Čellár, teda keby nám to povedal. A pán Čellár mal teda fantastický nápad a čuduje sa, že ako je možné, že sektor sa hnevá, kedy regulácia, nejaká sektorová, príde len takto. My sme si tak akože už na to čakali, my sme boli že, a už ste videli niekto ten Čellárov pozmeňovák, to bolo také, že už, už proste, že to je niečo, na čo sa ľudia už tešili, tak sme boli zvedaví. A vy mi teda len povedzte, niekto tu z vás, ktorí napríklad že podnikáte alebo, pán Zahorčák, prepáčte, si vás vždy tak všimnem, ale mám rád Michalovce, prepáčte, je to tak proste, ja to mám tak, je to krásne mesto, Zemplínska šírava, tak, pán Zahorčák, keby vy ako primátor, vám 24 hodín predtým, než sa schváli nejaký zákon, príde nejaký pozmeňovák a urobí obrovský bordel, určite s tým nebudete súhlasiť. A toto je proste už len z princípu zlá legislatívna prax. Proste takto sa to nerobí a tí kolegovia, ktorí tu cez deň boli, teda nie pán Bombic, ale iní, tak tí teda napríklad teda im vadí aj to, že tu tieto pravidlá sa menia zo dňa deň, zo dňa na deň. A ja neviem, chápem, že lebo to už je pomaly smiešne, mám pocit, niekedy sa ľudia čudujú, že čo my to kritizujeme, ale tak neviem, možno prijímať zákony tak, aby sa na ne ľudia vedeli pripraviť, bola o nich riadna diskusia, no neviem, som ja asi nejaký šialený progresívec alebo niečo také. Dobre, ďalší veľmi, by som povedal, že metavtip, metavtip veľmi kvalitný bol to, ako tu pán predsedajúci zhodou okolnosti sa hrozne hnevá na to, že my to voláme že ruský zákon, a potom navrhne 29a a obmedzí rozpravu. To je podľa mňa že super kvalitné. To bolo veľmi dobré, musím povedať, že to som bol aj taký, že fúú, keď som videl, že už pán, pán predseda Richter už to išiel tak prednášať a teda v mene troch poslaneckých klubov a ja že čo to bude, 29a, to nemyslia vážne, však oni hovoria, že to nie je náhubkový zákon a potom nám akože obmedzia rozpravu. Však to nedáva zmysel a tu sme. A dokonca, aby toho nebolo dosť, tak o tom diskutujeme o 22.33 h, lebo v duchu toho, že aká to je veľmi transparentná diskusia, ako to chceme systematicky viesť, tak sa budeme o tom tu baviť večer obmedzenou rozpravou, budú tu kolegovia, čo ma inak naozaj veľmi hnevá, kolegovia, ktorí by tu chceli vystúpiť, tu sú aj kolegovia z poslaneckého klubu SLOVENSKO, myslíte si, čo chcete, ale chceli vystúpiť a mohli vystúpiť, budú tu kolegovia z SaS, ktorí by chceli vystúpiť, nebudú môcť vystúpiť. No tak už odišli, lebo už im odišli, ten čas, pán, viete, na to, že nemáte hlas, pán kolega, ja vás počujem, pán Mažgút, takže tichšie, hej, ak dovolíte tichšie, pán Mažgút. No, no, takže veľmi praktický vtip a teda nakoniec ešte mne bolo ľúto, že pán Gašpar teda po tom, čo tu vystúpil asi o siedmej, tak si to nevypočul, ale išiel do televízie, ak som tomu správne rozumel, tak dobre, tak mediálne povinnosti, neviem no, dobre. Ale však každopádne, kolegovia, ak si toto myslíte, že je správny spôsob, ako sa prijímajú zákony, tak ja neviem, príďte za mnou a povedzte mi to ako ešte normálne, ešte aj tak medzi, normálne ľudsky, lebo však takto sa to nerobí. Toto fakt, toto je hrozný proces. Však sami o tom hovoríte, ešte aj pán Gašpar, aj pán Richter, aj každý, s kým idem do diskusie, všetci povedia tak zalomia rukami, no vieme, že to neni dobré, no viem, no tak to vyšlo, koaličné dohody, nech sa páči, ale nejakí ľudia podľa toho zákona sa budú riadiť a budú mať z toho ako opletačky. No a tak neviem, ale vám je to asi úplne jedno. No, dobre. K procesu. Obsah, obsah, zdá sa mi, zasa budem, a teraz ja tiež nejaké priznanie, ja mám politologické vzdelanie, hej, neviem, či áno, je to také, niekedy to vyvolá radosť, niekedy zdvihnuté pod... zamestnal som sa, som v odbore, takže je to asi v poriadku. No a teda viem, že je taká diskusia, ktorú ja tu vnímam medzi vami, a to myslím teda úplne vážne, že vlastne kto sa môže vyjadrovať k politike. Hej, tá otázka. Mne sa zdá, že na tejto strane vy máte presvedčenie, že vlastne jediný legitímny spôsob, ako niekto sa môže vyjadrovať k politike, je, že sa účastní straníckej politickej práce. Že vlastne jediný spôsob, ako človek keď chce mať nejaký názor, tak musí buď podporovať nejakú politickú stranu, alebo sa stať členom politickej strany, alebo rovno sa stať voleným funkcionárom nejakej politickej strany. No a mne sa zdá, že tak ako už je to taký možno názor, neviem, v 19. – 18. storočí, ale tak neskôr v 20. storočí, v 21. storočí sa celkom tak uchytil pojem že občianska spoločnosť. A ja si myslím, že aj ten November ´89 napríklad vo veľkej miere bol o tom, aby sa ako oslobodila tá občianska spoločnosť vo všetkej tej rôznorodosti, vo všetkých tých rôznych spolkoch a občianskych združeniach a napríklad odboroch, ktoré by ste mohli chápať a ktoré napríklad sú organizácie, ktoré nie sú politickými stranami a vyjadrujú sa k politike. Dokonca v nejakej zákonnej úprave ste ich ešte aj vyňali z toho z nejakého dôvodu, lebo to sú tí legitímni lobisti, to bol nejakej jednej z tých 80 verzií tohto zákona, to tam bolo. Takže napríklad chápete, že odbory sa vyjadrujú k politike, chápete, že združenia zastupujúce zamestnávateľov sa vyjadrujú k politike, ale z nejakého dôvodu potom, potom príde na to, že už všetky ostatné občianske združenia, ktoré v nejakej forme sa vyjadrujú k politike, tak to je podľa vás z nejakého dôvodu nelegitímne a ja tomu nerozumiem. Je to absolútne normálne, že ľudia sa môžu združovať do spolkov. A tie spolky môžu mať nejaké hodnoty a môžu nejakým spôsobom ich prejavovať. Často si prejavujú nejaké komunitné práce, niekedy ich prejavujú v tom, že vplývajú na politickú sféru a je to absolútne normálne. Dokonca to môžu robiť aj jednotlivci, ešte aby sme na to nezabudli. Však aj človek jednotlivec môže byť sám ako aktívny, zvlášť v dnešnej dobe, kedy sociálne siete a ja neviem, čo všetko umožňujú, proste aktivizáciu sa, že nemusíte mať na to, na to teraz tisíce ľudí, aby ste ako vedeli nejakú myšlienku pretaviť. Takže toto filozoficky mne sa zdá, že stále vravíte, nech idú do strany, keď chcú dačo robiť, ale to je podľa mňa už akože prekonané a dokonca hovorím, že ten november alebo organizácie, ktoré vy beriete ako absolútne prirodzené, odbory, jednotu dôchodcov, hocikoho, a proste tam vám to nevadí, ale potom organizácie, ktoré sú voči vám kritickejšie, tam zrazu to dávate na nejakú horšiu úroveň a to podľa mňa nedáva zmysel, ale fajn. To bol prvý krok, ale ja s vami súhlasím, že existuje, takto, môj prvý predpoklad je, že však my môžeme regulovať aj organizácie ako zákonodarci, ktorí nie sú súčasťou štátu, však to robíme, však firmy napríklad regulujeme. A je legitímna otázka, že prečo regulujeme napríklad tie spolky, a že ako do nich môžeme zasahovať a dávať im nejaké úlohy. A ja som tak rozmýšľal, že aké sú už dnes legitímne dôvody, prečo sa zasahuje teraz do občianskeho sektoru. Neberie, teraz firmy dajme bokom, vyslovene že občianska spoločnosť. Tak napríklad ochrana darcov. Také nadácie už dnes, toto však ja neviem presne, teraz niekto múdrejší, právnik nech mi povie, už napríklad nadácie alebo organizácie, ktoré prijímajú väčší počet darcov od, nie od štátu, ale od iných fyzických osôb, majú nejaké povinnosti zverejňovania účtovných uzávierok a tak ďalej. Pri nadáciách, ktoré sú v tom ako najvýraznejšie, tam sa to deje. Je to legitímne, poďme sa o tom baviť, hej. Keď prijíma niekto verejné prostriedky napríklad, v tom by som s vami súhlasil, že potom by mal podliehať nejakej forme regulácie a nejakej verejnej kontroly a nejakých otázok, ale na to moja odpoveď je, že to sa deje už dnes. To sa deje už dnes. Vy ak uzavriete nejakú zmluvu s občianskym združením, medzi štátom a občiansky združením, či je to už aj na 30 eur, či ste fyzická alebo právnická osoba, v tom centrálnom registri, poznámka bokom, proti ktorému táto strana snemovne, myslím si, že už dosť bojovala a veľmi často mu hádže polená pod nohy, tak jednoducho tie veci musia byť zverejnené. Alebo, ako ja neviem, či vy poznáte nejakú grantovú schému alebo poznáte nejakú dotačnú schému štátu alebo Európskej únie, s ktorou nie sú spojené akože nekonečné byrokratické povinnosti a nekonečné proste otázky ohľadom toho, že koľko, koľko proste je s nimi spojenej administratívnej záťaže, tak mi povedzte, či takú schému poznáte, či existuje nejaká schéma štátna, normálne sa, prosím, prihláste s faktickou a povedzte mi, že na ministerstve financií prídete na pokladňu alebo na spravodlivosti dajú vám 15-tisíc, idete a nikto sa nič nepýta. Lebo však to, čo vy počúvate, a to je určite, som si stopercentne istý, že ak vám niekto, niečo hovoria z občianskej spoločnosti mimovládky alebo hocijaký prijímateľ, je to, že je spojená veľká administratívna záťaž s tým, ako sa berú prostriedky od štátu. Je to nekonečná téma. Nekončená téma a vy sa tu tvárite, že vlastne tej administratívnej záťaže je málo. No a potom lobing, to je teda moje obľúbené a ja s tým úplne súhlasím, že ak sú akékoľvek entity, a to je pre mňa dôležité tu povedať, či je to občianska spoločnosť alebo súkromné firmy, dokonca firmy, ktoré sa vyslovene špecializujú na to, aby lobovali, alebo jednotlivci, tak to je predmetom nejakej verejnej kontroly alebo nejakej verejnej regulácie. No len o tomto ten zákon nie je. O tomto tento zákon mal byť, všetci ho tu sľubovali, všetci hovoria moju obľúbenú frázu, kedy viem, že ako to skončí, že ono to raz príde, raz tu bude zákon o lobingu. No tak bude tak ako etický kódex, ako kataster bude vyriešené, tak všetko sa vyrieši, to o tom potom. No ale teda, že ten lobing treba regulovať, no ale, kolegovia, jednak najprv ste ho chceli regulovať len pre jednu sadu aktérov a keď som to tu teda zhodou okolností s pánom, teda podpredsedom Gašparom v televíznej diskusii minulý štvrtok teda otvoril otázku, že ako je možné že teda chce pán Gašpar, aby tu reportovali mimovládky, kde sa s kým ako stretávajú, ale keď pán Bödör príde na úrad vlády, tak tam sme nejako skončili pri tom, že už pomaly trestné oznámenie ste mi spomínali, že na mňa pán Bödör podá. A teraz to naozaj nebolo ako konkrétne proti pánovi Bödörovi, ale proti tej absurdite tej právnej úpravy, ktorú ste tu predkladali ešte v tej verzii, neviem, sedem z desiatich, že síce mimovládky majú hovoriť, že s kým sa stretávajú, ako a čo, ale jednotlivci sa nemusia, alebo súkromné spoločnosti, dokonca firmy, ktoré sú registrované ako lobisti, teda tvrdia o sebe, že sú lobistické firmy, tak tie sa hlásiť nikam nebudú. No tak tá zákonná úprava, to, ako toto bolo vymyslené, je, bolo úplne hlúpe. Ono to celé vypadlo a celé je to preč, ale to proste nedáva zmysel, ale tá absurdnosť toho, že, ja len dúfam teda, nakoniec nech zakončím túto časť, ja len dúfam, že tá fantastická európska regulácia, ktorá sem príde, a to ja som naozaj aj otvorený sa o tom úprimne baviť, lebo ja som to aj vravel pri diskusii napríklad o rokovacom poriadku, že ak tu budeme mať zákon, ktorý povie, že keď príde mimovládka za predsedom vlády a bude si žiadať o podporu nejakého zákona, tak sa to niekam napíše. Keď príde lobistická firma, tak sa to niekde zapíše. Alebo keď príde pán Bödör za pánom premiérom a bude niečo obhajovať, tak sa to niekam zapíše. To som, dobre, uvidíme, tak ja budem teda veľmi rád a veľmi sa budem rád o tomto baviť a reálne potom o tom hľadajme podporu. No, ale teda viete, kolegovia, toto nie je niečo, a to sa tak spýtam takto na koniec tejto časti tohto prejavu, že len mi vysvetlite, že ako je možné, že toto všetko tu nevravia tie zlé mimovládky, ktoré vy hovoríte, že ako vás neznášajú a sú proti vám, ale toto, napríklad v piatok mala o tomto tlačovú konferenciu že Asociácia hospicov a paliatívnej starostlivosti. A to som si už povedal, že fúha, už keď sa akože postaví asociácia paliatívnej starostlivosti, naozaj že bez srandy pozrite si to, nežartujem teraz, sa postaví pred Národnú radu a povie, že, počujte, vážení poslanci, nevymýšľajte nám chaotické, nepochopiteľné nejaké pravidlá, ktoré ani nevieme, aké sú, my máme už dosť práce teraz, my už máme dosť problém vyžiť, my už nepotrebujeme ďalšie regulačné nejaké bremeno, nejakú ďalšiu úlohu, ktorú nikto netuší, že čo nám z nej vyplýva a ako ju budeme robiť, prosím, nedávajte nám túto úlohu. Tak mne je to veľmi ľúto, ale potom keď mi pán Richter, zhodou okolností teda bývalý minister práce a sociálnych vecí, ktorý by možno najviac mohol obhajovať záujmy týchto skupín, mi v diskusii povie, že jaj, bože, tak už to nejakú polhodinu nejaké tlačivo zvládnu vyplniť. No, tak ja neviem, toto je tá kultúra, ktorú tu máme? Že si povieme, však to je nejaké ďalšie tlačivo, hlavne že sme im dali dobre, mimovládkarom. A to bude 10-tisíc ľudí, ktorí proste robia prácu, o ktorej mimochodom vy stále na úvod tých prejavov poviete, že ja si vážim teda všetky tie organizácie, ja len ten, tie zlé, zlé, čo sú to, zlé politické mimovládky, len im chcem robiť, ale všetkým to hodíte, akože všetkým to hodíte, akože všetkým to hodíte. Normálne en bloc, paliatívna starostlivosť, hocikto, záhradkári, neviem, jeden s druhým, tretím, proste budú to reportovať, lebo Tibor Gašpar a pánom Gedrom a neviem s kým, pánom Glückom si povedali, že ideme to teda dať, lebo tu to je jedno, tu sa reže, tu sa režú pravidlá ako proste, však je, o desiatej večer, takže čo, komu na tom záleží, že áno. Tak si myslím, že, kolegovia, prosím, že keď budete mať poradu klubu a určite o tomto ešte budete intenzívne diskutovať a verím, že vám to nie je tak, u vás to nie je tak, že vám to nediktujú zvrchu a bez diskusie budete schváliť, tak sa zamyslite nad tým, prečo asociácia paliatívnej starostlivosti má problém s týmto zákonom, že či sú to tí progresívci alebo či ich platí Soros, alebo ich platí, ja neviem, kto každý, alebo možno, ten zákon, taká šokujúca, ako mňa tak napadlo, či to nie je možno blbosť ten zákon, hej, a či to naozaj nie je hlúposť a možno by sme ho nemuseli schvaľovať. No a teda aby som to celé zakončil a čo teda ma aj hnevá, že, a to pánovi Gašparovi, inak tak to vyšlo, pán Gašpar, nejak osud nám takto to praje, že viete, vy, my to celý už, my už rok a pol chodíme do tých diskusií s pánom Gašparom a mi stále sľubuje, že on povie už ten dôkaz, ako to je, že všetko toto veľké odhalenie, myslím, že pán Gašpar hovoril vo svojom prejave niečo o tom, že päť mimovládok dostalo milión eur a také niečo tu padlo, že, dobre si to pamätám, že také číslo sem bolo, že fúha, ale akože to zas nie je úplne nejaká veľká bomba, ale však fajn. Aleže kde je to veľké odhalenie, ktoré nám sľubujete? Kde je to sprisahanie, ktoré tu voči vám tieto mimovládky vedú? Hovoríte, že to odhalíte, tak to odhaľte. Už sme mali utajené rokovanie, sme mali verejné rokovanie, ranné rokovanie, obedňajšie, večerné rokovanie, už nech to príde, prosím. Už nám povedzte, kedy tu bude tá, akože tá bomba a my to všetko pochopíme, ako to tu ľudia, ako proti vám toto kujú. Lebo, a tým aj budem končiť, ja mám jednu obavu, že vy tomu naozaj aj časť vás verí, že tá kritika, ktorá voči vám je, ona nie je preto, že ľudia sú objektívne nespokojní s tým, čo robíte. A teraz mohol by som aj povedať, že čo všetko sa vám nepodarilo, ale tak ľudia, proste chápete, sú ľudia, ktorým sa páči váš výkon, sú ľudia, ktorým sa vám nepáči. A vy namiesto toho, aby ste si z toho zobrali dačo a povedali si a zamysleli sa nad tým, tak vy na samých seba, a ja neviem, asi naozaj už aj presvedčíte o tom, že toto je komplot. Že toto je komplot proti vám, že vám sa hrozne darí, vy to robíte bombovo, vy by ste mali mať 89 %, jak Rusku proste, vám by mali všetci tlieskať. Ale ten Soros, tá TI-ska, Nadácia Zastavme korupciu, oni vám hádžu tie polená a ľudia nechápu to vaše veľké dielo, ktoré sa tu, ktoré tu bolo dokonané. A teda časť tomu verí a časť tomu, sú teda, by som povedal, veľmi populárne slovo dnes, perfídni politickí stratégovia, ktorí veľmi dobre vedia, že spôsob, kedy vám ľudia dávajú vyžrať transakčnú daň v momentoch, kedy štvorpercentná inflácia za mesiac marec, hej, štvorpercentná inflácia len za mesiac marec, alebo čo tu mám ešte, výborne, prepúšťanie každý deň, Honeywell alebo Ecco, proste v stovkách ľudí odchádza, tak chápem, že je lepšie diskutovať o nejakom fiktívnom, vymyslenom probléme. Ďakujem vám veľmi pekne za pozornosť. (Potlesk.)